หุ้นใหญ่หนุน SET ปิดเช้าบวก 8 จุด มูลค่าซื้อขายหนาแน่น 3.8 หมื่นลบ.
หุ้นใหญ่หนุน SET ปิดเช้าบวก 8 จุด มูลค่าซื้อขายหนาแน่น 3.8 หมื่นลบ. โดยดัชนีช่วงเช้าปิดที่ระดับ 1,330.13 จุด เพิ่มขึ้น 7.93 จุด หรือ 0.60% มูลค่าการซื้อขาย 3.82 หมื่นล้านบาท
21 พ.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,330.13 จุด เพิ่มขึ้น 7.93 จุด หรือ 0.60% มูลค่าการซื้อขาย 3.82 หมื่นล้านบาท 
10 หุ้นดันดัชนีเช้านี้

ด้าน นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นในภูมิภาคที่เคลื่อนไหวในแดนบวกเล็กน้อย สวนทางดาวโจนส์ฟิวเจอร์สติดลบ โดยตลาดบ้านเรานักลงทุนยังคงเล่นเทรดดิ้งเป็นหลัก ซึ่งเช้านี้หุ้นในกลุ่มการเงินปรับตัวขึ้นขานรับคณะกรรมการนโยบายการเงิน (กนง.) ปรับลดอัตราดอกเบี้ยนโยบาย
โดยช่วงนี้จะเริ่มเห็นแรงซื้อเข้ามาในตลาดมากขึ้นหลังจากที่ดัชนีฯสามารถยืนเหนือระดับ 1,300 จุด ได้ทำให้นักลงทุนมีความเชื่อมั่นมากขึ้น แต่ตลาดฯก็ปรับตัวขึ้นไปมากทำให้อาจแผ่วได้บ้างจากแรงขายทำกำไร
นอกจากนี้ ยังมีประเด็นเรื่องสภาความมั่นคงแห่งชาติ (สมช.) จะพิจารณาการยืดอายุการใช้พ.ร.ก.การบริหารราชการในสถานการณ์ฉุกเฉิน ออกไปอีก 1 เดือนหรือไม่ ประเด็นนี้ทำให้หุ้น AOT ติดลบ ขณะที่หุ้น PTTGC ก็ค่อย ๆ อ่อนตัวลงด้วย ซึ่งมองว่าเป็นแรงขายทำกำไรสลับเข้ามาหลังจากที่ตลาดได้ปรับขึ้นไปแรงก่อนหน้านี้จากราคาน้ำมันที่ฟื้นตัว อย่างไรก็ดี วันนี้ให้ติดตามการประชุมคณะกรรมการนโยบายเขตพัฒนาพิเศษภาคตะวันออก (กพอ.) หรือ EEC ซึ่งก็จะเกี่ยวข้องกับกลุ่มนิคมอุตสาหกรรม และกลุ่มโรงไฟฟ้า
สำหรับแนวโน้มการลงทุนในช่วงบ่ายนี้ นายมงคล กล่าวว่า ตลาดฯมีโอกาสที่จะเผชิญแรงขายทำกำไร พร้อมให้กรอบการแกว่งไว้ที่ 1,315-1,330 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GULF    มูลค่าการซื้อขาย  3,941.09 ล้านบาท  ปิดที่   39.75 บาท เพิ่มขึ้น  0.75 บาท
BAM     มูลค่าการซื้อขาย  2,285.71 ล้านบาท  ปิดที่   23.80 บาท ลดลง   0.30 บาท
MINT    มูลค่าการซื้อขาย  1,587.66 ล้านบาท  ปิดที่   17.20 บาท ลดลง   0.10 บาท
STA     มูลค่าการซื้อขาย  1,420.97 ล้านบาท  ปิดที่   20.30 บาท เพิ่มขึ้น  1.70 บาท
TRUE    มูลค่าการซื้อขาย  1,032.86 ล้านบาท  ปิดที่    3.60 บาท เพิ่มขึ้น  0.20 บาท